CELEX: 32020D1235
Language: hu
Date: 2020-08-26 00:00:00
Title: A Bizottság (EU) 2020/1235 határozata (2020. augusztus 26.) Görögországnak az (EU) 2020/698 európai parlamenti és tanácsi rendelet 4. cikkében meghatározott egyes időszakok meghosszabbítására való felhatalmazásáról (az értesítés a C(2020) 5742. számú dokumentummal történt) (Csak az angol nyelvű szöveg hiteles)

31.8.2020   
               
               
                  HU
               
               
                  Az Európai Unió Hivatalos Lapja
               
               
                  L 282/17
               
            
         A BIZOTTSÁG (EU) 2020/1235 HATÁROZATA
         (2020. augusztus 26.)
         Görögországnak az (EU) 2020/698 európai parlamenti és tanácsi rendelet 4. cikkében meghatározott egyes időszakok meghosszabbítására való felhatalmazásáról
         
            
               (az értesítés a C(2020) 5742. számú dokumentummal történt)
            
         
         (Csak az angol nyelvű szöveg hiteles)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a közlekedésre vonatkozó szabályozás bizonyos területein egyes bizonyítványok és engedélyek megújításával és meghosszabbításával, valamint egyes időszakos ellenőrzések és továbbképzések elhalasztásával kapcsolatos egyedi és átmeneti intézkedéseknek a Covid19-világjárványra tekintettel történő megállapításáról szóló, 2020. május 25-i (EU) 2020/698 európai parlamenti és tanácsi rendeletre (1) és különösen annak 4. cikke (4) bekezdésére,
         mivel:
         
                     (1)
                  
                  
                     Az (EU) 2020/698 rendelet 4. cikkének (2) bekezdése a 165/2014/EU európai parlamenti és tanácsi rendelet (2) szerinti új járművezetői kártya kiállítására vonatkozóan a kérelem kézhezvételétől számított két hónapos határidőt engedélyez, amennyiben a járművezető 2020. március 1. és 2020. augusztus 31. között kérelmezi a járművezetői kártya megújítását.
                  
               
                     (2)
                  
                  
                     Az (EU) 2020/698 rendelet 4. cikkének (3) bekezdése a járművezetői kártya cseréjére vonatkozóan a kérelem kézhezvételétől számított két hónapos határidőt engedélyez, amennyiben a járművezető 2020. március 1. és 2020. augusztus 31. között kérelmezi a cserét.
                  
               
                     (3)
                  
                  
                     2020. július 24-én kelt levelében Görögország indokolással ellátott kérelmet nyújtott be az (EU) 2020/698 rendelet 4. cikkének (2) és (3) bekezdésében meghatározott, 2020. március 1. és 2020. augusztus 31. közötti időszak két hónappal történő meghosszabbításának engedélyezése iránt. Görögország 2020. július 28-án további információkat nyújtott be kérelmének alátámasztására.
                  
               
                     (4)
                  
                  
                     A Görögországtól kapott információk szerint a Covid19-világjárvány terjedésének megelőzése vagy megfékezése érdekében hozott intézkedések miatt a járművezetői kártyák megújítása és cseréje Görögországban valószínűleg 2020. augusztus 31. után is kivitelezhetetlen marad.
                  
               
                     (5)
                  
                  
                     Görögország a Covid19-világjárványra válaszul számos rendkívüli intézkedést fogadott el a közszektor – többek között a minisztériumok és a regionális közlekedési szolgáltatók – alkalmazottaira vonatkozóan. Ezek az intézkedések hatással voltak a járművezetői tachográfkártyák megújításához és cseréjéhez szükséges kapacitásra is. Az említett intézkedések között szerepelt a görög jogszabályok által a köztisztviselők számára lehetővé tett „különleges célú szabadság”, amely jelentősen befolyásolta a szóban forgó feladatok ellátásához rendelkezésre álló személyek számát.
                  
               
                     (6)
                  
                  
                     A világjárvány görögországi alakulását követve az intézkedéseket fokozatosan a helyzethez igazították, enyhítették és végül feloldották. Az intézkedések összességében súlyos munkaerőhiányt okoztak a közszektorban, és jelentős késedelmeket okoztak a járművezetői kártyák megújítására és cseréjére irányuló kérelmek kezelésében.
                  
               
                     (7)
                  
                  
                     A munkaerőhiány a járművezetői tachográfkártyák gyártásához kapcsolódó technikai segítségnyújtási szerződés odaítélési eljárásában is késedelmet okozott. A görög Infrastruktúraügyi és Közlekedési Minisztérium illetékes hatósága nyílt pályázatot írt ki az intelligens tachográfkártyák kibocsátására vonatkozó kétéves szerződésre. E szerződést végül 2020. június 30-án ítélték oda, de a vállalkozónak minimális felkészülési időre van szüksége ahhoz, hogy megkezdhesse a kártyák kibocsátását. Addig az intelligens tachográfkártyák kibocsátása egyedül a lengyel kártyakibocsátó hatóság által biztosított kölcsönös segítségnyújtás keretében történhet, amely azonban legfeljebb 6000 kártyára terjedhet ki.
                  
               
                     (8)
                  
                  
                     Ezenkívül a Görögország által szolgáltatott információk szerint a 165/2014/EU rendelet 12. cikke szerinti átjárhatósági tanúsítvány kiállításáért felelős egyetlen laboratórium nincs abban a helyzetben, hogy az átjárhatósági vizsgálatokat a 2020. év 39. heténél korábban elvégezze. A kártyák kiállítása csak e vizsgálatok sikeres lezárulta után kezdődhet meg.
                  
               
                     (9)
                  
                  
                     Az (5)–(8) preambulumbekezdésben ismertetett körülmények miatt jelenleg több mint 11 000, járművezetői kártya megújítása vagy cseréje iránti kérelem van elbírálás alatt, amely kérelmeket nem lehet időben feldolgozni.
                  
               
                     (10)
                  
                  
                     Görögországot ezért fel kell hatalmazni az (EU) 2020/698 rendelet 4. cikkének (2) és (3) bekezdésében meghatározott, 2020. március 1. és 2020. augusztus 31. közötti időszak meghosszabbítására.
                  
               
                     (11)
                  
                  
                     Görögország hozzájárult ahhoz, hogy e határozat elfogadására és az erről szóló értesítésre angol nyelven kerüljön sor,
                  
               ELFOGADTA EZT A HATÁROZATOT:
         
            1. cikk
            Görögország felhatalmazást kap arra, hogy az (EU) 2020/698 rendelet 4. cikkének (2) és (3) bekezdésében meghatározott, 2020. március 1. és 2020. augusztus 31. közötti időszakot két hónappal meghosszabbítsa.
         
         
            2. cikk
            Ennek a határozatnak a Görög Köztársaság a címzettje.
         
         
            Kelt Brüsszelben, 2020. augusztus 26-án.
            
               
                  a Bizottság részéről
               
               Adina-Ioana VĂLEAN
               
                  a Bizottság tagja
               
            
         
         
            (1)  HL L 165., 2020.5.27., 10. o.
         
         
            (2)  Az Európai Parlament és a Tanács 165/2014/EU rendelete (2014. február 4.) a közúti közlekedésben használt menetíró készülékekről, a közúti közlekedésben használt menetíró készülékekről szóló 3821/85/EGK tanácsi rendelet hatályon kívül helyezéséről és a közúti szállításra vonatkozó egyes szociális jogszabályok összehangolásáról szóló 561/2006/EK európai parlamenti és tanácsi rendelet módosításáról (HL L 60., 2014.2.28., 1. o.).